Poster "We Can Do It!" oleh J. Howard Miller antara tahun 1942 dan 1943.
***We Can Do It!*** (makna harfiah: **Kita Boleh Lakukannya!** / 
**!كيت بوليه لاكوكنڽ**) merupakan sebuah poster propaganda waktu perang Amerika yang diterbitkan oleh J. Howard Miller pada 1943 untuk Westinghouse Electric sebagai sebuah gambar ilham untuk meningkatkan semangat pekerja.

Poster tersebut jarang dilihat ketika Perang Dunia II. Ia ditemui semula pada awal 1980-an dan kemudiannya diterbitkan semula dalam pelbagai bentuk, yang bukan sahaja disebut "We Can Do It!" tetapi juga disebut sebagai "Rosie the Riveter", sempena nama daripada tokoh ikonik seorang pekerja pengeluaran perang wanita yang kuat. Gambar "We Can Do It!" digunakan untuk mempromosikan feminisme dan masalah politik lain ketika permulaan 1980-an. Imej tersebut dijadikan kulit majalah *Smithsonian* pada 1994 dan dibentuk menjadi setem surat kelas pertama Amerika Syarikat pada 1999. Ia juga disertakan dalam bahan-bahan kempen untuk beberapa ahli politik Amerika pada 2008, dan turut diolah semula oleh seorang pelukis untuk meraikan wanita yang pertama menjadi Perdana Menteri Australia pada 2010. Poster tersebut merupakan salah satu daripada sepuluh gambar yang paling banyak diminta di Pentadbiran Arkib dan Rekod Kebangsaan.

Selepas ditemui semula, para pemerhati sering kali beranggapan bahawa imej tersebut sentiasa digunakan sebagai panggilan untuk memberi ilham kepada para pekerja wanita untuk turut serta dalam peperangan. Walau bagaimanapun, pada waktu peperangan, gambar tersebut digunakan oleh Westinghouse sahaja dan hanya disimpan pada Februari 1943. Ia tidak digunakan untuk merekrut tetapi untuk mengajak wanita supaya bekerja dengan lebih keras. Penyokong gerakan kewanitaan dan golongan lain meningkatkan sikap dan menampilkan mesej tersebut dengan mengubah semula imej tersebut dalam pelbagai bentuk yang berbeza, di mana ia meliputi pemerkasaan diri, promosi kempen, pengiklanan, dan parodi.

Selepas beliau melihat gambar kulit *Smithsonian* pada tahun 1994, Geraldine Hoff Doyle berkata bahawa dia adalah subjek bagi poster tersebut. Doyle menyangka bahawa dia telah diabadikan dalam sebuah gambar masa perang daripada seorang pekerja kilang wanita, dan dia secara tidak bersalah beranggapan bahawa gambar tersebut memberi inspirasi kepada poster Miller. Menganggapnya sebagai "Rosie the Riveter", Doyle dihargai oleh beberapa pertubuhan termasuk Pusat Sejarah dan Dewan Kemasyhuran Wanita Michigan. Namun, pada 2015, wanita dalam gambar waktu perang tersebut dikenal pasti sebagai Naomi Parket ketika berusia 20 tahun, yang bekerja pada awal 1942 sebelum Doyle menamatkan pelajaran di sekolah tinggi. Kenyataan Doyle bahawa fotonya memberi inspirasi kepada poster tidak dapat dibuktikan atau disangkal, jadi Doyle dan kemudian Parker, tidak dapat disahkan sebagai model untuk "We Can Do It!"

Latar belakang
--------------

Sebuah poster propaganda dari tahun 1942 yang digunakan untuk menyatukan para pekerja dan pihak pengurusan GM
Selepas serangan Pearl Harbor yang dilakukan oleh pihak Jepun, pemerintah Amerika Syarikat mengarahkan seluruh pekerja kilang untuk menghasilkan peralatan perang dengan jumlah yang lebih banyak. Suasana tempat kerja di kilang-kilang besar sentiasa tegang kerana rasa kebencian di antara pihak pengurusan dan kesatuan buruh di sepanjang 1930-an. Pengarah-pengarah syarikat seperti General Motors (GM) berupaya untuk meminimumkan pergeseran dan meningkatkan kerja berpasukan. Dalam menyahut kempen perhubungan awam yang disebarkan oleh syarikat United Auto Workers, GM dengan cepat menghasilkan sebuah poster propaganda pada 1942 yang menampilkan kedua-dua pihak pekerja dan pengurusan menggulung lengan baju, agar bersama-sama memantapkan pengeluaran perang. Poster tersebut dibaca, "Together We Can Do It!" (Bersama Kita Boleh Lakukannya!) dan "Keep 'Em Firing!" (Terus Bangkit). Untuk membuat poster sedemikian, syarikat berhasrat untuk meningkatkan pengeluaran dengan membendung sentimen pro-perang popular, dengan matlamat utama untuk menghalang kerajaan daripada mengenakan kawalan yang lebih besar ke atas pengeluaran.

### Westinghouse Electric

Pada 1942, pelukis Pittsburgh J. Howard Miller diminta oleh Jawatankuasa Penyelaras Pengeluaran Perang dalaman Westinghouse Electric, melalui sebuah agensi pengiklanan, untuk membuat satu siri poster untuk memaparkan para pekerja syarikat tersebut. Tujuan projek tersebut adalah untuk membangkitkan semangat pekerja, menghalang ketidakhadiran, menjawab soalan-soalan para pekerja yang ditujukan kepada pihak pengurusan, dan mengurangkan ketegangan buruh atau serangan kilang. Setiap lebih dari 42 poster yang direka oleh Miller dipaparkan di kilang tersebut selama dua minggu, kemudian diganti dengan siri yang berikutnya. Sebahagian besar poster menampilkan lelaki; poster-poster tersebut menekankan peranan tradisional lelaki dan wanita. Salah satu poster menggambarkan seorang pengurus lelaki yang sedang tersenyum dengan tulisan "Any Questions About Your Work? ... Ask your Supervisor" (Ada Soalan Tentang Kerja Kamu? ... Tanya Penyelia Kamu).

Poster lain oleh J. Howard Miller daripada siri yang sama dengan "We Can Do It!"
Tidak lebih daripada 1,800 salinan poster "We Can Do It!" bersaiz 17 kali 22 inci (430 kali 560 mm) telah dicetak. Ia pada awalnya tidak dilihat di kilang Westinghouse di Pittsburgh Timuer, Pennsylvania dan barat tengah Amerika Syarikat, di mana ia dijadualkan untuk dipaparkan selama dua minggu lima hari bekerja bermula hari Isnin, 15 Februari 1943. Kilang–kilang yang disasarkan adalah yang membuat pelapik topi keledar lastik yang dihasilkan dengan Micarta, sejenis damar berfenol yang dicipta oleh Westinghouse. Kebanyakkan wanita yang diambil bekerja dalam syarikat ini, menghasilkan sekitar 13 juta pelapik topi keledar ketika waktu perang. Slogan *We Can Do It!* berkemungkinan tidak diterjemahkan oleh para pekerja kilang sebagai memperkasa wanita sahaja; imej itu menjadi satu siri paternalistik, mengawal poster yang mempromosikan kewibawaan pengurusan, keupayaan pekerja serta penyatuan syarikat, dan pekerja akan mungkin telah memahami imej ini bermaksud "Pekerja Westinghouse Boleh Lakukannya", semua kerja bersama. Imej yang meyakinkan itu dijadikan sebagai propaganda halus untuk meningkatkan semangat pekerja dan mengekalkan pengeluaran daripada ketinggalan. Pakaian berwarna merah, putih dan biru merupakan satu panggilan halus untuk patriotisme, salah satu taktik kerap oleh jawatankuasa pengeluaran perang.

Rosie the Riveter
-----------------

Rencana utama: Rosie the Riveter
Pada Perang Dunia II, poster "We Can Do It!" tidak mempunyai hubungan dengan lagu 1942 "Rosie the Riveter", atau sebagai lukisan Norman Rockwell yang dipanggil *Rosie the Riveter* yang muncul pada kulit isu edisi Hari Peringatan majalah *Saturday Evening Post* pada 29 Mei 1943. Poster karya syarikat Westinghouse ini tiada kaitan dengan wanita yang mempunyai nama samaran "Rosie", yang datang ke hadapan untuk menggalakkan kaum wanita agar turut bekerja untuk pengeluaran perang untuk berada di barisan belakang. Kemudian, setelah disimpan selama dua minggu pada Februari 1943 untuk beberapa pekerja kilang Westinghouse, poster tersebut hilang selama sekitar empat dasawarsa. Terdapat pula gambar "Rosie" lain, yang seringkali menampilkan gambar pekerja sebenar. Pejabat Penerangan Perang mengadakan kempen pengiklanan di seluruh negara secara besar-besaran untuk penjualan pada masa perang, namun "We Can Do It!" tidak menjadi sebahagian daripada kempen tersebut.

Perlambangan Rockwell pada lukisan *Rosie the Riveter* dipinjamkan oleh *Post* kepada Jabatan Perbendaharaan AS untuk digunakan dalam poster dan kempen yang mempromosikan bon perang. Setelah peperangan, lukisan Rockwell secara beransur-ansur hilang daripada ingatan masyarakat kerana karya tersebut diberi hak cipta; seluruh lukisan Rockwell disimpan di tempat tinggalnya setelah kematiannya. Perlindungan tersebut mengakibatkan lukisan aslinya menjadi berharga dan karya-karya tersebut dijual sekitar $5 juta pada 2002. Secara akas, kekurangan perlindungan untuk imej "We Can Do It!" menjadi salah satu sebab karya tersebut dilahirkan kembali.

Ed Reis, seorang sejarawan sukarelawan untuk Westinghouse, menyatakan bahawa imej aslinya tidak menunjukkan perempuan pemasang rivet pada masa perang, jadi kaitan semasa dengan "Rosie the Riveter" adalah tidak berasas. Sebaliknya, ia disasarkan kepada wanita yang membuat pelapik topi keledar daripada Micarta. Reis secara bergurau menyatakan bahawa wanita dalam imej tersebut lebih tepat dinamakan sebagai "Molly the Micarta Molder or Helen the Helmet Liner Maker" (Molly Si Tukang Acuan atau Helen Si Pembuat Pelapik Topi Keledar).

Penemuan semula
---------------

Satu contoh penggunaan komersial pada mesin layan diri untuk botol minuman
Pada 1982, poster "We Can Do It!" dihasilkan semula dalam satu rencana majalah, "Poster Art for Patriotism's Sake" (Seni Poster untuk Tujuan Patriotisme), sebuah rencana *Majalah Washington Post* mengenai poster-poster dalam koleksi Arkib Negara.

Pada tahun-tahun berikutnya, poster tersebut dipilih kembali untuk mempromosikan feminisme. Penyokong gerakan kewanitaan memandang imej tersebut sebagai pemerkasaan wanita. "We" (Kita) dianggap mempunyai maksud "We Women" (Kita Perempuan), menyatukan semua wanita dalam persaudarian untuk menentang ketidaksamaan jantina. Penggunaan tersebut sangat berbeza daripada penggunaan poster tersebut pada 1943 untuk mengawal para karyawan dan mengelakkan ketegangan buruh. Profesor sejarah Jeremiah Axelrod menyatakan bahawa imej tersebut merupakan gabungan keperempuanan dengan "komposisi dan bahasa badan kelelakian (hampir maco)."

Majalah *Smithsonian* meletakkan imej tersebut pada kulitnya pada Mac 1994, untuk mengundang para pembaca untuk membaca rencana pilihan tentang poster-poster masa perang. Perkhidmatan Pos AS membuat setem 33¢ pada Februari 1999 berdasarkan pada imej tersebut, dengan menambahkan perkataan "Women Support War Effort" (Wanita Menyokong Usaha Perang). Sebuah poster Westinghouse dari 1943 disimpan di Muzium Negara Sejarah Amerika, sebagai sebahagian daripada pameran yang menampilkan barang-barangan dari 1930-an dan 1940-an.

Gambar perkhidmatan wayar
-------------------------

Pada 1984, bekas pekerja perang Geraldine Hoff Doyle muncul pada sebuah rencana dalam majalah *Modern Maturity* yang menunjukkan sekeping gambar waktu perang seorang wanita muda yang bekerja dengan mesin larik, dan beliau menyatakan bahawa gambar tersebut diambil pada pertengahan hingga akhir tahun 1942 ketika beliau bekerja di sebuah kilang. Sepuluh tahun kemudian, Doyle melihat poster "We Can Do It!" di kulit depan majalah *Smithsonian* dan menganggap bahwa poster tersebut adalah imej dirinya. Tanpa mempunyai sebarang niat untuk mendapatkan keuntungan, Doyle menyatakan bahawa gambar masa perang pada 1942 telah memberi inspirasi kepada Miller untuk membuat poster tersebut, menjadikan Doyle sendiri menjadi model untuk poster tersebut. Selepas itu, Doyle dihargai secara meluas sebagai inspirasi untuk poster Miller. Dari arkib gambar-gambar berita Acme, Profesor James J. Kimble memperoleh cetakan gambar asli, termasuklah keterangan gambar berwarna kuning yang mengenal pasti wanita tersebut sebagai Naomi Parker. Gambar tersebut merupakan salah satu daripada serangkaian foto yang diambil di Padang Terbang Tentera Laut Alameda di California, yang menunjukkan Parker dan adik perempuannya sedang bekerja di tempat kerja perang mereka pada Mac 1942. Gambar-gambar tersebut diterbitkan dalam pelbagai akhbar dan majalah pada awal April 1942, ketika Doyle masih belajar di sekolah tinggi di Michigan. Pada Februari 2015, Kimble menemu ramah Parker bersaudara, yang sekarang bernama Naomi Fern Fraley, 93, dan adiknya Ada Wyn Morford, 91, dan mendapati bahawa mereka dikenali selama lima tahun mengenai pengenalpastian yang salah pada gambar tersebut dan mereka berusaha untuk membetulkan catatan sejarah.

Walaupun banyak penerbitan mengulangi penegasan yang tidak disokong Doyle yang menyatakan bahawa gambar waktu perang itu memberi inspirasi kepada poster Miller, sejarawan Westinghouse, Charles A. Ruch, seorang warga Pittsburgh yang berkawan dengan J. Howard Miller, berkata bahawa Miller tidak berkarya melalui gambar, tetapi melalui peraga. Penny Coleman, pengarang *Rosie the Riveter: Women working on the home front in World War II*, berkata bahawa beliau dan Ruch tidak dapat menentukan gambar masa perang tersebut muncul dalam mana-mana terbitan berkala di mana Miller akan melihatnya.

Legasi
------

Pada hari ini, imej tersebut menjadi sangat terkenal, menjangkau daripada tujuan asalnya ketika Perang Dunia II. Imej itu menghiasi pada pelbagai produk seperti baju-T, tatu, cawan kopi dan magnet peti sejuk—*Washington Post* mengatakan bahawa ia adalah "cenderamata paling terdedah" yang terdapat di Washington, D.C. Ia digunakan pada 2008 oleh beberapa tukang kempen tempatan yang bekerja untuk memilihi Sarah Palin, Ron Paul dan Hillary Clinton. Michelle Obama juga telah ditampilkan ke dalam imej itu oleh beberapa orang hadirin yang menghadiri pertemuan Rally to Restore Sanity and/or Fear 2010. Imej tersebut telah diguna pakai oleh syarikat-syarikat seperti Clorox yang menggunakannya sebagai iklan untuk pembersih rumah, dengan memaparkan wanita yang memakai cincin kahwin di tangan kirinya. Parodi-parodi daripada imej tersebut seperti wanita terkenal, lelaki, haiwan dan watak-watak cerekaan. Patung kepala goyang dan mainan patung aksi turut dihasilkan. Muzium Kanak-kanak Indianapolis menunjukkan satu replika setinggi 4 kali 5 kaki (1.2 kali 1.5 m) yang dibuat oleh pelukis Kristen Cumings daripada gula-gula Jelly Belly.

Selepas Julia Gillard menjadi wanita pertama terpilih sebagai Perdana Menteri Australia pada Jun 2010, seorang pelukis jalanan dari Melbourne yang dikenali sebagai "Phoenix" sahaja, menampal wajah Gillard pada versi monokrom poster "We Can Do It!". Majalah *AnOther* telah menerbitkan satu gambar bagi poster yang diambil di Hosier Lane, Melbourne pada Julai 2010, menunjukkan tanda "Jawatankuasa Penyelaras Pengeluaran Perang" di kanan bawah telah digantikan dengan URL yang menunjuk kepada strim foto Flickr Phoenix. Pada Mac 2011, Phoenix menghasilkan satu versi berwarna yang menyatakan "She Did It!" (Dia Telah Lakukannya) di kanan bawah, kemudian pada Januari 2012, dia meletakkan frasa "Too Sad" (Terlalu Sedih) secara pepenjuru merentasi poster untuk mewakili kekecewaannya dengan perkembangan siasah di Australia.

Majalah *Utne Reader* meneruskan jadual untuk imej kulit majalah bagi edisi Januari–Februari 2011 iaitu mengenai satu parodi "We Can Do It!" yang menampilkan Marge Simpson, satu watak dari rancangan animasi *The Simpsons* mengangkat tangan kanannya sambil membuat genggaman. Penyunting majalah itu meluahkan rasa kesal di atas kepergian bekas pekerja perang, Geraldine Doyle pada Disember 2010, yang merupakan "suatu inspirasi yang mungkin untuk watak Rosie".

Satu imej stereoskopi (3D) "We Can Do It!" telah direka untuk kredit penutupan filem adiwira tahun 2011, *Captain America: The First Avenger* (Kapten Amerika: Pendendam Pertama). Imej itu dijadikan sebagai latar belakang untuk kad judul pelakon wanita Inggeris, Hayley Atwell.

Ad Council mendakwa poster yang dihasilkan pada 1942 oleh pendahulunya, Jawatankuasa Pengiklanan Perang, sebagai sebahagian daripada kempen "Women in War Jobs" (Wanita dalam Pekerjaan Perang), membantu membawa "lebih dua juta wanita" ke dalam bidang pengeluaran perang. Pada Februari 2012 ketika sambutan ulang tahun ke-70 Ad Council, satu aplikasi interaktif yang dibangunkan oleh agensi digital HelpsGood Animax telah dipautkan ke laman Facebook Ad Council. Aplikasi platform Facebook itu dipanggil sebagai "Rosify Yourself", merujuk kepada Rosie the Riveter; membenarkan penonton memuat naik gambar wajah mereka untuk dimasukkan ke dalam poster "We Can Do It!" dan kemudiannya disimpan untuk dikongsikan kepada rakan-rakan. Presiden dan Ketua Pegawai Eksekutif Ad Council, Peggy Conlon mengirimkan wajahnya yang telah dimuat naik di aplikasi tersebut ke *Huffington Post* dalam satu rencana yang telah ditulis oleh beliau tentang sejarah 70 tahun organisasi itu. Kakitangan rancangan televisyen *Today* mengirimkan dua gambar yang telah "diRosify" ke dalam laman sesawang mereka, menggunakan wajah pembaca berita Matt Lauer dan Ann Curry. Bagaimanapun, profesor dari Universiti Seton Hall, James J. Kimble dan profesor dari Universiti Pittsburgh, Lester C. Olson mengkaji asal-usul poster itu dan menyatakan bahawa ia tidak dihasilkan oleh Ad Council atau digunakan untuk merekrut pekerja wanita.

Rujukan
-------

1. 1 2 3 4 5 6 7 8 9 10 11 12  Kimble, James J.; Olson, Lester C. (2006). "Visual Rhetoric Representing Rosie the Riveter: Myth and Misconception in J. Howard Miller's 'We Can Do It!' Poster". *Rhetoric & Public Affairs*. **9** (4): 533–569. Juga tersedia melalui Highbeam.
2. 1 2 3  Bird, William L.; Rubenstein, Harry R. (1998). *Design for Victory: World War II posters on the American home front*. Princeton Architectural Press. m/s. 78. ISBN 1-56898-140-6.
3. 1 2  L. Bird, William; Rubenstein, Harry (1998). *Design for Victory: World War II Poster on the American Home Front* (ed. 1). New York: Princeton Architectural Press. m/s. 58.
4. ↑  Ehrlich, David A.; Minton, Alan R.; Stoy, Diane (2007). *Smokey, Rosie, and You!*. Hillcrest Publishing Group. m/s. 62. ISBN 1-934248-33-9.
5. ↑  Heyman, Therese Thau (1998). *Posters American Style*. New York: Muzium Negara Seni Amerika, Institut Smithsonian, dengan kerjasama Harry N. Adams, Inc. m/s. 106. ISBN 0-8109-3749-2.
6. 1 2  Harvey, Sheridan (20 Julai 2010). "Rosie the Riveter: Real Women Workers in World War II". *Journeys & Crossings*. Perpustakaan Kongres. Dicapai pada 2012-01-23.
7. ↑  "Work—Fight—Give: Smithsonian World War II Posters of Labor, Government, and Industry". *Labor's Heritage*. George Meany Memorial Archives. **11** (4): 49. 2002.
8. ↑  "We Can Do It!". Institut Smithsonian. Dicapai pada 2012-05-25. Hasil gelintar untuk nombor katalog: 1985.0851.05.
9. 1 2 3  "'Rosie the Riveter' is *not* the same as 'We Can Do It!'". Docs Populi. Dicapai pada 2012-01-23. Ditukil daripada: Cushing, Lincoln; Drescher, Tim (2009). *Agitate! Educate! Organize!: American Labor Posters*. ILR Press/Cornell University Press. ISBN 0-8014-7427-2.
10. 1 2 3 4  Sharp, Gwen; Wade, Lisa (4 April 2011). "Sociological Images: Secrets of a feminist icon" (PDF). *Contexts*. **10** (2): 82–83. ISSN 1536-5042.
11. 1 2  McLellan, Dennis (31 Disember 2010). "Geraldine Hoff Doyle dies at 86; inspiration behind a famous wartime poster". *Los Angeles Times*.
12. ↑  Young, William H.; Young, Nancy K. (2010). *World War II and the Postwar Years in America: A Historical and Cultural Encyclopedia*. **1**. ABC-CLIO. m/s. 606. ISBN 0-313-35652-1.
13. ↑  Weatherford, Doris (2009). *American Women during World War II: an encyclopedia*. Taylor & Francis. m/s. 399. ISBN 0-415-99475-6.
14. ↑  Brennan, Patricia (23 Mei 1982). "Poster Art for Patriotism's Sake". *Majalah Washington Post*: 35.
15. ↑  Endres, Kathleen L. (2006). "Rosie the Riveter". Dalam Dennis Hall, Susan G. Hall (penyunting). *American icons: an encyclopedia of the people, places, and things*. **1**. Greenwood. m/s. 601. ISBN 0-275-98429-X.
16. ↑  Axelrod, Jeremiah B.C. (2006). "The Noir War: American Narratives of World War II and Its Aftermath". Dalam Diederik Oostdijk, Markha G. Valenta (penyunting). *Tales of the Great American Victory: World War II in Politics and Poetics*. VU University Press. m/s. 81. ISBN 978-90-5383-976-8.
17. ↑  "1999–2000 Highlights". *Rosie The Riveter Memorial Project*. Richmond, California: Rosie the Riveter Trust. April 2003. Dicapai pada 2012-01-24.
18. ↑  "Women Support War Effort". Perkhidmatan Pos Amerika Syarikat. Dicapai pada 2012-01-24.
19. ↑  "Women On Stamps (Publication 512)" (PDF). Perkhidmatan Pos Amerika Syarikat. April 2003. Dicapai pada 2012-01-24.
20. ↑  "Treasures of American History: The Great Depression and World War II". Muzium Negara Sejarah Amerika. Dicapai pada 2012-01-24.
21. 1 2 3 4  Kimble, James J. (2016). "Rosie's Secret Identity, or, How to Debunk a Woozle by Walking Backward through the Forest of Visual Rhetoric". *Rhetoric and Public Affairs*. **19** (2): 245–274. ISSN 1094-8392.
22. ↑  Chuck, Elizabeth (30 Disember 2010). "Geraldine Doyle, inspiration for 'Rosie the Riveter,' dies at 86". *Field Notes from NBC News*. Diarkibkan daripada yang asal pada 2011-01-01. Dicapai pada 2015-07-01.
23. ↑  Williams, Timothy (29 Disember 2010). "Geraldine Doyle, Iconic Face of World War II, Dies at 86". *The New York Times*.
24. ↑  Memmot, Mark (31 Disember 2010). "Michigan Woman Who Inspired WWII 'Rosie' Poster Has Died". NPR. Dicapai pada 2012-01-23.
25. ↑  Schimpf, Sheila (1994). "Geraldine Hoff Doyle". *Michigan History Magazine*. Jabatan Negeri Michigan. **78**: 54–55.
26. ↑  "Ada Wyn Morford Papers". National Park Service Museum Collections. Dicapai pada 2016-02-27.
27. ↑  "All This and Overtime, Too". Corbis. Dicapai pada 2016-02-28.
28. ↑  Coleman, Penny (30 Disember 2010). "Rosie the Riveter Image". PennyColeman.com. Diarkibkan daripada yang asal pada 28 April 2011. Dicapai pada 2012-01-24.
29. ↑  Wade, Lisa (22 Oktober 2007). "Sociological Images: Trivializing Women's Power". *The Society Page*. Dicapai pada 2012-01-21.
30. ↑  Paul, Cindy (12 April 2011). "Masterpieces of Jelly Bean Art Collection at the Children's Museum". Indianapolis, Illinois: Funcityfinder.com. Diarkibkan daripada yang asal pada 2012-09-23. Dicapai pada 2012-10-05.
31. ↑  Cumings, Kristen. "We Can Do It!". *Jelly Belly Bean Art Collection*. Jelly Belly. Dicapai pada 2012-10-05.
32. ↑  Phoenix (29 Jun 2010). "We Can Do It!". Flickr. Dicapai pada 2012-10-05.
33. ↑  Hellqvist, David (27 Julai 2010). "Australian President, Julia Gillard". *Majalah AnOther*. Diarkibkan daripada yang asal pada 2012-09-27. Dicapai pada 2012-10-05.
34. ↑  Dama Design (8 Julai 2010). "Julia Gillard". Tumblr. Dicapai pada 2012-10-05.
35. ↑  Phoenix (12 Mac 2011). "We Can Do It!". Flickr. Dicapai pada 2012-10-05.
36. ↑  Phoenix (2 Julai 2010). "We Can Do It!". Flickr. Dicapai pada 2012-10-05.
37. ↑  Phoenix (23 Januari 2012). "She Did It! (TOO SAD)". Flickr. Dicapai pada 2012-10-05.
38. ↑  "Table of Contents". *Utne Reader*. Januari–Februari 2011. Dicapai pada 2012-01-24.
39. ↑  "untitled". *Utne Reader editorial blog*. Utne Reader. 3 Januari 2011. Dicapai pada 2012-01-24.
40. ↑  Landekic, Lola (30 Ogos 2011). "Captain America: The First Avenger". *Art of the Title*. Dicapai pada 2012-02-17.
41. ↑  "The Story of the Ad Council". Ad Council. Diarkibkan daripada yang asal pada 2007-02-16. Dicapai pada 2012-09-24.
42. ↑  "Frequently Asked Questions". Ad Council. Dicapai pada 2012-09-24. Working in tandem with the Office of War Information, the Ad Council created campaigns such as Buy War Bonds, Plant Victory Gardens, 'Loose Lips Sink Ships,' and Rosie the Riveter's 'We Can Do it.'
43. 1 2  Conlon, Peggy (13 Februari 2012). "Happy Birthday Ad Council! Celebrating 70 Years of Public Service Advertising". *Huffington Post*. Dicapai pada 2012-09-24.
44. ↑  "HelpsGood Develops 'Rosify Yourself' App for Ad Council's 70th Birthday". HelpsGood. Februari 2012. Dicapai pada 2012-09-24.
45. ↑  Veres, Steve (13 Februari 2012). "Plaza sign of the day: Matt as Rosie the Riveter". *Today*. MSN Allday Today. Dicapai pada 2012-09-24.

Pautan luar
-----------

* Poster "*We Can Do It!*" di Muzium Negara Sejarah Amerika